Prijedlog PROVEDBENE ODLUKE VIJEĆA o izmjeni popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova /* COM/2014/0629 final - 2014/0295 (NLE) */





OBRAZLOŽENJE 1. KONTEKST PRIJEDLOGA Osnova i ciljevi prijedloga Ovaj se prijedlog odnosi na primjenu Uredbe Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999[1] (Uredba o ribolovu NNN). Opći kontekst Ovaj se prijedlog donosi u kontekstu provedbe Uredbe o ribolovu NNN i rezultat je istražnog postupka i dijaloga provedenih u skladu s materijalnim i postupovnim zahtjevima utvrđenima u Uredbi o ribolovu NNN kojom se među ostalim predviđa da bi sve države trebale ispunjavati obveze koje prema međunarodnom pravu imaju kao država zastave, država luke, obalna država ili država trgovine u pogledu sprečavanja, suzbijanja i zaustavljanja nezakonitog, neprijavljenog i nereguliranog ribolova. Postojeće odredbe u području prijedloga Odluka Komisije od 15. studenoga 2012. (SL C 354, 17.11.2012., str. 1. – 47.) o obavješćivanju trećih zemalja o tome da Komisija smatra da postoji mogućnost da ih se utvrdi kao nekooperativne treće zemlje na temelju Uredbe Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. Provedbena odluka Komisije od 26. studenoga 2013. (SL C 346, 27.11.2013., str. 2. – 25.) o utvrđivanju trećih zemalja za koje Komisija smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. Provedbena odluka Vijeća od 24. ožujka 2014. (SL L 91, 27.3.2014., str 43. – 47.) o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. Provedbena odluka Vijeća od 24. ožujka 2014. (SL L 91, 27.3.2014., str. 43. – 47.) o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova izmijenjena je Provedbenom odlukom Vijeća (UVRŠTENJE ŠRI LANKE NA POPIS) od xxxxxxxx. Sukladnost s ostalim politikama i ciljevima Unije Nije primjenjivo. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Savjetovanje zainteresiranih strana Zainteresirane strane u postupku imale su mogućnost braniti svoje interese tijekom istražnog postupka i dijaloga u skladu s odredbama Uredbe o ribolovu NNN. Prikupljanje i primjena stručnog znanja Nije bilo potrebno obratiti se vanjskim stručnjacima. Ocjena utjecaja Ovaj je prijedlog rezultat provedbe Uredbe o ribolovu NNN. Uredba o ribolovu NNN ne sadržava odredbe o općoj ocjeni utjecaja, ali sadržava opsežan popis uvjeta koje je potrebno ocijeniti. 3. PRAVNI ELEMENTI PRIJEDLOGA Sažetak predloženog djelovanja Komisija je 15. studenoga 2012. Odlukom Komisije obavijestila osam trećih zemalja (Belize, Kraljevinu Kambodžu, Republiku Fidži, Republiku Gvineju, Republiku Panamu, Demokratsku Socijalističku Republiku Šri Lanku, Togoansku Republiku i Republiku Vanuatu) o tome da razmatra mogućnost njihova utvrđivanja kao nekooperativnih zemalja u skladu s Uredbom o ribolovu NNN. Komisija je pokrenula demarševe u odnosu na tih osam zemalja. Tim su demarševima predmetne zemlje među ostalim obaviještene o razlozima tih demarševa, poduzimanja mjera, mogućnosti odgovora i opovrgavanja, pravu na traženje i pružanje dodatnih informacija i predloženim planovima djelovanja za ispravljanje stanja te im je dano dovoljno vremena za odgovor i razumno vrijeme za ispravljanje stanja. Komisija je 26. studenoga 2013. Provedbenom odlukom Komisije utvrdila Belize, Kraljevinu Kambodžu i Republiku Gvineju kao treće zemlje za koje smatra da su nekooperativne treće zemlje u skladu s Uredbom o ribolovu NNN. Vijeće je 24. ožujka 2014. Provedbenom odlukom Vijeća utvrdilo popis nekooperativnih trećih zemalja u borbi protiv ribolova NNN, na kojemu su među ostalim Belize, Kraljevina Kambodža i Republika Gvineja. Priloženi prijedlog Provedbene odluke Vijeća temelji se na nalazima kojima je potvrđeno da je Belize dokazao da je stanje zbog kojeg je bio uvršten na popis ispravljeno te da je Belize poduzeo konkretne mjere kojima može postići trajno poboljšanje stanja. Stoga se predlaže da Vijeće donese priloženi prijedlog Odluke. Pravna osnova Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje ribolova NNN. Načelo supsidijarnosti Prijedlog je u isključivoj nadležnosti Europske unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti iz sljedećih razloga: Način poduzimanja mjera opisan je u Uredbi o ribolovu NNN i njime se ne dopušta mogućnost donošenja odluka na nacionalnoj razini. Pokazatelj koji se odnosi na način na koji se financijsko i administrativno opterećenje koje nastaje za Uniju, nacionalne vlade, regionalne i lokalne vlasti, gospodarske subjekte i građane svodi na najmanju mjeru i razmjernost s ciljem prijedloga nije primjenjiv. Izbor instrumenata Predloženi instrumenti: odluka. Druga sredstva ne bi bila primjerena zbog sljedećeg razloga: Druga sredstva ne bi bila primjerena jer Uredbom o ribolovu NNN nisu predviđene druge mogućnosti. 4. UTJECAJ NA PRORAČUN Ne postoji nikakav utjecaj na proračun Unije. 2014/0295 (NLE) Prijedlog PROVEDBENE ODLUKE VIJEĆA o izmjeni popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Uredbu Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999[2], a posebno njezin članak 34. stavak 1., uzimajući u obzir prijedlog koji je podnijela Europska komisija, budući da: (1) Uredbom (EZ) br. 1005/2008 (dalje u tekstu „Uredba o ribolovu NNN”) uspostavljen je sustav Unije za sprečavanje, suzbijanje i zaustavljanje nezakonitog, neprijavljenog i nereguliranog (NNN) ribolova. (2) U poglavlju VI. Uredbe o ribolovu NNN utvrđuje se postupak utvrđivanja nekooperativnih trećih zemalja, demarševi u vezi sa zemljama koje su uvrštene u kategoriju nekooperativnih zemalja, uspostavljanje popisa nekooperativnih trećih zemalja, brisanje s popisa nekooperativnih zemalja, objavljivanje popisa nekooperativnih zemalja i sve hitne mjere. (3) U skladu s člankom 32. Uredbe o ribolovu NNN Europska komisija (dalje u tekstu „Komisija”) Odlukom od 15. studenoga 2012.[3] (dalje u tekstu „Odluka od 15. studenoga 2012.”) obavijestila je osam trećih zemalja o postojanju mogućnosti da ih se uvrsti u kategoriju trećih zemalja koje Komisija smatra nekooperativnim trećim zemljama. Među tim zemljama bio je i Belize. (4) Komisija je u Odluku od 15. studenoga 2012. uključila informacije o bitnim činjenicama i razmatranjima na kojima se temelji mogućnost takvog utvrđivanja. (5) Komisija je također 15. studenoga 2012. zasebnim dopisima obavijestila tih osam trećih zemalja, uključujući Belize, o tome da razmatra mogućnost njihova utvrđivanja kao nekooperativnih trećih zemalja. (6) Provedbenom odlukom od 26. studenoga 2013.[4] (dalje u tekstu „Provedbena odluka od 26. studenoga 2013.”). Komisija je utvrdila da su Belize, Kraljevina Kambodža i Republika Gvineja nekooperativne treće zemlje u borbi protiv ribolova NNN. U skladu s Uredbom o ribolovu NNN Komisija je navela razloge zbog kojih je smatrala da te tri zemlje nisu ispunile obveze u pogledu poduzimanja mjera za sprečavanje, suzbijanje i zaustavljanje ribolova NNN koje su u skladu s međunarodnim pravom obvezne ispunjavati kao država zastave, država luke, obalna država ili država trgovine. (7) U skladu s člankom 33. Uredbe o ribolovu NNN Vijeće je Provedbenom odlukom 2014/170 od 24. ožujka 2014.[5] (dalje u tekstu „Provedbena odluka Vijeća od 24. ožujka 2014.”) Belize, Kraljevinu Kambodžu i Republiku Gvineju uvrstila na popis nekooperativnih trećih zemalja u borbi protiv ribolova NNN na temelju Uredbe o ribolovu NNN. (8) Nakon što je Provedbenom odlukom Vijeća od 24. ožujka 2014. utvrđen popis nekooperativnih trećih zemalja u borbi protiv ribolova NNN, Komisija je zemljama s tog popisa ponudila mogućnost nastavka dijaloga u skladu s bitnim i postupovnim zahtjevima utvrđenima u Uredbi o ribolovu NNN. Komisija je nastavila prikupljati i provjeravati sve informacije koje se smatraju potrebnima, uključujući usmene i pismene primjedbe, u cilju da svim utvrđenim zemljama omogući ispravljanje stanja zbog kojeg su uvrštene na popis i poduzimanje konkretnih mjera kojima mogu ukloniti utvrđene nedostatke. Rezultat tog postupka zaključak je da je Belize ispravio stanje i poduzeo korektivno djelovanje. (9) U skladu s člankom 34. stavkom 1. Uredbe o ribolovu NNN Vijeće bi stoga trebalo izmijeniti Provedbenu odluku od 24. ožujka 2014. brisanjem Belizea s popisa nekooperativnih trećih zemalja. (10) Po donošenju Provedbene odluke Vijeća o brisanju Belizea s popisa nekooperativnih trećih zemalja u skladu s člankom 34. stavkom 1. Uredbe o ribolovu NNN, Provedbena odluka Komisije od 26. studenoga 2013. o utvrđivanju Belizea kao nekooperativne treće zemlje postaje bespredmetna. BRISANJE BELIZEA S POPISA NEKOOPERATIVNIH TREĆIH ZEMALJA (11) Nakon donošenja Provedbene odluke od 26. studenoga 2013. i Provedbene odluke Vijeća 2014/170 od 24. ožujka 2014. Komisija je nastavila postupak dijaloga s Belizeom. Konkretno, čini se da je Belize ispunio obveze propisane međunarodnim pravom te da je donio primjereni pravni okvir za borbu protiv ribolova NNN; uveo je odgovarajući i učinkovit režim praćenja, kontrole i inspekcija; uspostavio je sustav kažnjavanja koji ima odvraćajući učinak i osigurao pravilnu provedbu programa certificiranja ulova. Belize je dodatno poboljšao ispunjavanje svojih međunarodnih obveza, uključujući one koje proizlaze iz preporuka i rezolucija regionalnih organizacija za upravljanje u ribarstvu (ROUR). Belize je uspostavio novi sustav registracije plovila usklađen s međunarodnim pravom. Belize trenutačno primjenjuje preporuke i rezolucije relevantnih tijela te je donio Nacionalni plan za djelovanje protiv ribolova NNN, u skladu s Međunarodnim planom djelovanja za sprečavanje, suzbijanje i zaustavljanje nezakonitog, neprijavljenog i nereguliranog ribolova koji su donijeli Ujedinjeni narodi (IPOA-UN). (12) Komisija je ispitala u kojoj mjeri Belize trenutačno ispunjava svoje međunarodne obveze kao država zastave, država luke, obalna država ili država trgovine s obzirom na nalaze iznesene u Odluci Komisije od 15. studenoga 2012., Provedbenoj odluci od 26. studenoga 2013. i Provedbenoj odluci Vijeća od 24. ožujka 2014. i s obzirom na relevantne informacije koje je u vezi s tim dostavio Belize. Komisija je uzela u obzir i mjere poduzete radi ispravljanja stanja i jamstva koja su pružila nadležna tijela u Belizeu. (13) Na temelju svega navedenog Komisija je zaključila da su mjere koje je Belize poduzeo u pogledu svojih dužnosti kao država zastave dostatne za ispunjavanje odredbi članaka 91., 94., 117. i 118. Konvencije Ujedinjenih naroda o pravu mora (UNCLOS), članaka 18., 19. i 20. Sporazuma Ujedinjenih naroda o ribljim stokovima (UNSFA) i članka III. stavka 8. FAO-ova Sporazuma o usklađivanju. Komisija je zaključila da elementi koje je Belize iznio dokazuju da je stanje zbog kojeg je bio uvršten na popis ispravljeno te da je Belize poduzeo konkretne mjere kojima može postići trajno poboljšanje stanja. (14) U tim okolnostima i u skladu s člankom 34. stavkom 1. Uredbe o ribolovu NNN Vijeće zaključuje da bi Belize trebalo izbrisati s popisa nekooperativnih zemalja. (15) Odlukom Vijeća ne isključuje se mogućnost da Komisija ili Vijeće u budućnosti donesu naknadne mjere, u skladu s poglavljem VI. Uredbe o ribolovu NNN, ako se na temelju činjenica zaključi da Belize ne ispunjava obveze koje je u skladu s međunarodnim pravom dužan ispunjavati kao država zastave, država luke, obalna država ili država trgovine u pogledu poduzimanja mjera za sprečavanje, suzbijanje i zaustavljanje ribolova NNN. (16) S obzirom na štetne posljedice izazvane uvrštenjem na popis nekooperativnih trećih zemalja, primjereno je da brisanje Belizea s popisa nekooperativnih trećih zemalja odmah stupi na snagu, DONIJELO JE OVU ODLUKU: Članak 1. Prilog Odluci Vijeća 2014/170/EU zamjenjuje se Prilogom ovoj Odluci. Članak 2. Ova Odluka stupa na snagu sljedećeg dana od dana objave u Službenom listu Europske unije. Sastavljeno u Bruxellesu Za Vijeće Predsjednik [1] SL L 286, 29.10.2008., str. 1. [2] SL L 286, 29.10.2008., str. 1. [3] Odluka Komisije оd 15. studenoga 2012. o obavješćivanju trećih zemalja za koje Komisija smatra da bi mogle biti utvrđene kao nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprječavanje, suzbijanje i zaustavljanje nezakonitog, neprijavljenog i nereguliranog ribolova (SL L 354, 17.11.2012., str. 1.). [4] Provedbena odluka Komisije оd 26. studenoga 2013. o utvrđivanju trećih zemalja za koje Komisija smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL C 346, 27.11.2013., str. 2.). [5] Provedbena odluka Vijeća 2014.170 od 24. ožujka 2014. (SL L 91, 27.3.2014., str 43. – 47.) o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. PRILOG Popis nekooperativnih trećih zemalja u borbi protiv nezakonitog, neprijavljenog i nereguliranog („NNN”) ribolova Prijedlogu PROVEDBENE ODLUKE VIJEĆA o izmjeni popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova Kraljevina Kambodža Republika Gvineja Demokratska Socijalistička Republika Šri Lanka